**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Турске о борби против недозвољене трговине културним добрима, садржан је у члану 99. став 1. тачка 4. Устава Републике Србије, којим је прописано да Република Србија потврђује међународне уговоре када је законом предвиђена обавеза њиховог потврђивања.

**2.** **Разлози за потврђивање Споразума**

Односи са Републиком Турском из делокруга надлежности Министарства културе могу се окарактерисати као динамични и конструктивни, имајући у виду пријатељске односе две државе, а засновани су на обостраном интересу да се постојећа сарадња у области културе и кинематографије двеју земаља додатно унапреди и подигне на виши ниво.

Узимајући у обзир изузетну важност унапређења билатералне сарадње између Републике Србије и Републике Турске у области заштите културних добара, као и да међународна сарадња у великој мери доприноси ефикасној заштити културног наслеђа, Споразумом се детаљније регулише сарадња на пољу спречавања крађе, незаконитих ископавања, недозвољеног увоза, извоза или преноса власништва културних добара, као и промоције њиховог повраћаја или реституције и самим тим представља основ за развој сарадње у овој области на међудржавном нивоу, али и за јачање сарадње у оквиру међународних организација као што је Унеско.

Споразум је у сагласности са Споразумом између Савезне владе Савезне Републике Југославије и Владе Републике Турске о сарадњи у области образовања, науке, културе и спорта, потписаним 2002. године („Службени лист СРЈ – Међународни уговори”, број 3/2003) и Протоколом о сарадњи у области културе између Министарства културе и информисања Републике Србије и Министарства културе и туризма Републике Турске, потписаним 19. фебруара 2009. године, који предвиђају сарадњу између две земље у области борбе против илегалне трговине културним добрима. Закључивањем Споразума омогућено је даље унапређење и подизање на виши ниво сарадње у овој области.

Потврђивање Споразума допринеће унапређењу и додатном јачању културних односа између Републике Србије и Републике Турске, као и продубљивању пријатељских односа две државе. Споразум ће допринети и бољој имплементацији Унескове Конвенције о мерама за забрану и спречавање недозвољеног увоза, извоза и преноса својине културних добара из 1970. године („Службени лист СФРЈ” - Међународни уговори, број 50/73), чије су потписнице Република Србија и Република Турска.

**3. Финансијске обавезе које настају извршавањем Споразума**

Извршавањем Споразума не настају директне финансијске обавезе за Републику Србију.

**4. Процена потребних финансијских средстава за извршавања Споразума**

Имајући у виду да су Споразумом предвиђене акције и активности у надлежности Министарства културе, финансијска средства за њихову реализацију у износу – 500.000,00 динара (по години), у складу са билансним могућностима, биће планирана у буџету Министарства културе за 2024, 2025. и 2026. годину, док су за текућу 2023. годину финансијска средства планирана у износу од 500.000,00 динара.

Приликом израде предлога финансијског плана за наредне године примене и извршења Споразума, водиће се рачуна да се у оквиру лимита који за сваког буџетског корисника утврђује Министарство финансија, планирају финансијска средства и за ове намене.

**5.  Разлози за доношење закона по хитном поступку**

Предлаже се да се Закон о потврђивању Споразума између Владе Републике Србије и Владе Републике Турске о борби против недозвољене трговине културним добрима донесе по хитном поступку у складу са чланом 167. Пословника Народне скупштине („Службени гласник РС”, број 20/12 – пречишћен текст) ради испуњења међународних обавеза Републике Србије, а посебно имајући у виду значај потврђивања Споразума за унапређење и додатно јачање културних односа између Републике Србије и Републике Турске, као и укупних билатералних односа две државе.